## A misszió célja a világ egysége

A keresztény igehirdetés már kezdetben átlépett az összes nyelvhatárokon, mivel az Egyháznak az a megbízatása, hogy egy napon a világ minden nyelvén dicsőítsék az Istent. Az Egyházon belül egy nyelvnek sincs privilégiuma. Ugyanis a pünkösdi csoda egyetlen hallgatója sem botránkozott meg a pogányok nyelvjárásán, hanem örömmel üdvözölte az örömhír soknyelvűségét. Ezt az igazságot ismét Aranyszájú Szent János, a nagy egyháztanító képviseli. Ezért az Egyháznak ma is minden nyelven kötelessége hirdetni és dicsőíteni a háromszemélyű Istent és meg kell szabadulnia minden privilegizált „egyháznyelvtől” és hyperkonzervatív relikviától.

Maximus hitvallóhoz hasonlóan Aranyszájú Szent János is a széthasadozás legyőzését egyetlen útnak, az emberiség evangéliumhoz térítését látja. Általában a kereszténység felvételével növekszik egy világtávlatú közös lét, egy nagy család tulajdonsága. Az egység e misztériumát, az „egy testet” a legmélyebben a konstantinápolyi pátriárkák karolták fel. Nisszai Szent Gergely nemcsak azt csodálja, hogy a Szentlélek „a világ minden, különböző fajú, emberének egy szent Egyházat alapított, vagyis nemcsak az Egyház alapításának múltbeli, statikus eszményét csodálja, hanem világos meglátása van a titok dinamikus teljesítése, a misszió felé is, mely „az egész ökumenét annak határáig betöltötte”, mert „engesztelő áldozatát minden népért bemutatta az Atyának és minden ember hitvallásának legfőbb papja lett”.

Az Egyház születésének órájától – az orthodox atyák hagyománya szerint – már csak egyetlen nép van: „ugyanis a hívők népe együtt volt”. Az emberek már nem „a hús gyermekei”, hanem „az ígéret gyermekei”, ők „a vértanúk népe”, „a kedvelt nép” Eusebius egyház-történetíró szerint, „az új kiválasztott nép” – írja a nagy himnuszköltő, Krétai Szent András. Az egész világon uralkodásra hivatott „harmadik nemzedék” Milánói Szent Ambrus /4. század/ felfogása szerint. Isten népe a kiválasztott nemzedék, a szent nemzet, a megszabadítottak serege /2Pét 2,9/. Az atyáktól ránk hagyományozott írások túlnyomó többsége ragaszkodik ahhoz az alapelvhez, hogy a jövőben már csak egy nép létezik, mely az „Ő nevének” /Apcsel 15,14/ hitében tündöklik és hogy az Egyház az „Ő testét” jelenti és az Egyház „annak teljessége, aki mindeneket mindenben betölt” /Ef 1,23/. Ez a keresztény nép feltétlen ökumenikus, arra hivatott, hogy kiterjedjen az egész világon és nem korlátozódik földrajzi helyhez, mint Nagy Szent Bazil tanítja: „az Egyház tagjai ott vannak az egész ökumenén”. Más helyen pedig ezt írja: „a népek az ökumené keresztényeihez illeszkedjenek, ezek pedig a szeretet által nyerjék meg az idegeneket!” Kappadókiai Caesarea nagy püspöke egyik prédikációjában a különböző népből származó 40 sebastai vértanúval illusztrálja az ökumenikus jelleget: „E szentek nem egy haza fiai, hanem különböző vidékről valók, ezért az ökumené polgárainak óhajtjuk nevezni őket. Amint az összegyűjtött adományok úgy az egyéni, mint a hitközségi hozzájárulások, az egész közösségé, úgy a boldogoknál is az egyéni hazát a közös haza pótolja”.

Szent Bazil világosan megkülönbözteti a keresztény ökumenét a pogány nemzetektől: „a pogány népek – és az ökumené lakosai. A keresztény nép nemzetek fölötti, azaz ökumené. A szentek az ökumené virágai. Ellenben vannak hitetlen népek, ezek nem egységesek, marakodnak és harcolnak egymással. Mivel pedig a keresztény nép egy, a missziós igehirdetés, „az igazság hirdetése” is – miként Iréneus követeli – egységes és ökumenikus legyen, „mint ahogy egy és ugyanaz a nap melegíti és világítja be az egész földet, úgy jusson el az igazság fényárasztó híradása mindenfelé, minden az igazság megismerésére szomjazó emberhez”. /Iréneus/

A teológia szerint a külső missziós kötelességet nemcsak az Egyház számszerű növekedése és a más vallásúak meghódítása indokolja, hanem az emberi nem egységének, mindenki egyetértésének és szeretetközösségének megvalósítása, s ebben tekintse mindenki magát és másokat egy lelki kötelék tagjának és egy családhoz tartozónak. A népek testvérisége nemcsak ideológiai és humanista követelmény. Abból a teológiai alapelvből indul ki, hogy mindenki „Isten gyermeke a kegyelemben”, és ennek teljességét a megváltás-hír továbbadása adja meg; vagyis a megkereszteltek egymást jobban megértik és a világeseményeket egyformán ítélik meg és értékelik a közös hit alapján. A népek megoszlása sürgeti a missziót, hogy őket egységre és a két klasszikus hosszabbító pontban, a horizontálisban és a vertikálisban, a felebaráttal és Istennel kiengesztelésre vezesse. Ebbe a körbe áll bele az orthodox Liturgia és teológia, mert az Egyházra és az ő közösségére tartozó feladat, hogy minden egyes hívőben felébressze az Evangélium terjesztésének kötelességét.

Az egyháztörténelemnek nem volt olyan szakasza, melyben ne hangsúlyozta volna ezt az alapmagatartást. Mert az az egyház, melyet nem lelkesít többé a misszionáriusi buzgalom, feladja igaz egyház mivoltát. Csak akaratán kívül álló nyomások akadályozhatták elhatározásának tetté váltásában. Mihelyt a terheket levették róla, újra megbízatása felé fordult. Ma folytatja, amit az apostolok első csoportja elkezdett.